Willibald Storn

Willibald Christopher Storn (født 26. februar 1936 i Michelbach i Østerrike) er en østerriksk-født kunstner som har bodd og arbeidet i Norge siden 1956.85 års omtale i Aftenposten 26. februar 2021 Han har arbeidet med grafikk, maleri og installasjoner.  

Storn tok sin kunstutdannelse etter at han kom til Norge i 1956; fra Østerrike var han utdannet baker og konditor. I årene 1957-1960 hospiterte han ved Statens kunst- og håndverksskole (SKHS). I 1960-årene laget han eksperimentelle installasjoner. I 1969/1970 startet han kunstnergruppa Gras sammen med Per Kleiva, Morten Krogh og Anders Kjær. Gras arbeidet med popkunst, preget av politisk engasjement.

Storn debuterte på Høstutstillingen i 1963, og hadde si første separatutstilling i Oslo Kunstforening i 1965. Han har hatt et utall separat- og kollektivutstillinger over hele landet og er representert i landets fremste offentlig samlinger. Han har også hatt flere utsmykningsoppdrag, blant annet på Rikshospitalets barneavdeling og Høyenhall stasjon. 

Han utformet diplomet til Nobels fredspris i 2015, 2016 og 2017. Hans plakat til Festspillene i Nord-Norge 1985 ble i 2003 gjengitt på et norsk frimerke i serien Plakatkunst.NK 1516 

 Referanser 

Eksterne lenker
 Willibald Storn - Norsk biografisk leksikon
 Willibald Storn - Norsk kunstnerleksikon

Kategori:Norske billedkunstnere
Kategori:Fødsler i 1936